Fødevareminister Esben Lunde Larsen (V) føjer ny mystik til spørgsmålet om, hvilken rolle rådgivningen fra DTU har spillet i at føje landbrugets og medicinalindustriens ønske om at tillade større brug af det omstridte antibiotikum tetracyklin i de danske svinestalde.

Endnu en gang kommer han nemlig med en udtalelse om rådgivningen fra DTU, som forskerne ikke kan genkende.

Fødevarestyrelsen havde oprindeligt lagt op til at stramme grebet om brugen af tetracyklin, der er bredspektret og dermed særligt resistensfremkaldende. Det skulle ske ved at gange forbruget med 1,5 i den såkaldte gul kort-ordning, som lægger et loft over, hvor meget antibiotika landmændene må benytte.

Landbruget, medicinalindustrien og dyrlægerne ville dog nøjes med en omregningsfaktor på 1,2, og sådan endte det, da reglerne trådte i kraft 1. juli. Esben Lunde Larsen godkendte personligt ændringen.

Tirsdag gik han imidlertid i den modsatte grøft og hævede faktoren til 1,5 igen. Det skyldes, sagde han i en pressemeddelelse, at han ikke var blevet 'orienteret fyldestgørende' om DTU's vurdering af sit eget ministerium.

»Jeg er i forbindelse med denne sag ikke blevet oplyst af mit ministerium, at DTU vurderer, at udfasning af tetracyklin kan blive forsinket, hvis omregningsfaktoren for tetracyklin fastsættes til 1,2 i stedet for 1,5. Det viser sig nu ikke at være fyldestgørende oplysninger om DTU's vurdering, der er gået videre til mig,« siger han i pressemeddelelsen.

Læs også: Danske svineproducenter øger brugen af antibiotika stik mod målsætningen

DTU har ikke forholdt sig til omregningsfaktor

Problemet med den udtalelse er, at DTU Veterinærinstituttet efter eget udsagn har afvist at forholde sig til både den ene og den anden omregningsfaktor. Den ansvarlige seniorrådgiver, Sven Erik Jorsal, har tværtimod fortalt Ingeniøren, at det nærmest er et gæt, hvordan forskellige omregningsfaktorer spiller ind på forbruget. Samme besked fik Fødevarestyrelsen, som telefonisk bad om hans rådgivning.

»Jeg opfattede det som en kollega fra Fødevarestyrelsen, der bad om et råd, som han ikke rigtigt kunne få. Det ansvar måtte Fødevarestyrelsen selv tage på sig,« sagde seniorrådgiveren til Ingeniøren mandag.

Ingeniøren har derfor sendt Esben Lunde Larsens seneste udtalelse om DTU's rådgivning til Sven Erik Jorsal.

»Jeg forstår ikke den udtalelse, og jeg ved ikke, hvor den kommer fra,« skriver han i en kort mail og tilføjer, at han ikke har ændringer til de udtalelser, han tidligere har givet til Ingeniøren, og som hans chef nu har givet fuld opbakning til.

Læs også: Landbruget svigtede eget løfte om at halvere brug af kritisk antibiotika

Ingeniøren har derfor flere gange bedt om interview med Esben Lunde Larsen eller i det mindste et skriftligt svar på spørgsmålet om, hvordan han kan mene, at DTU har udtalt sig om effekten af forskellige omregningsfaktorer for tetracyklin.

Ministeriets presseafdeling henviser til Fødevarestyrelsen, og da Ingeniøren påpeger, at styrelsen næppe kan holdes ansvarlig for ministerens udtalelser, lyder beskeden, at han er på rejse og ikke har yderligere at tilføje.

Ingeniøren har dog fulgt opfordringen og spurgt, hvilken besked Fødevarestyrelsen har givet ministeren om DTU's rådgivning om tetracyklin, men også styrelsen afviser at svare på spørgsmål. Det sker med henvisning til, at Esben Lunde Larsen nu har sat sin departementschef til at undersøge, hvordan den rådgivning, han modtog, er blevet til.

Ingeniøren har efterfølgende begæret aktindsigt i al det materiale om rådgivning, som Fødevarestyrelsen ligger inde med, men det tager tid for myndighederne at behandling sådan en begæring.

I mellemtiden må vi nøjes med at viderebringe Esben Lunde Larsens udtalelser fra pressemeddelelsen. Heri siger han:

»Det er naturligvis helt uacceptabelt for mig, at jeg ikke er blevet oplyst fyldestgørende om de faglige anbefalinger.«

»Jeg er meget optaget af, at vi får nedbragt forbruget af antibiotika i dansk svineproduktion. Derfor sætter jeg nu faktoren på tetracyklin op til 1,5. Der skal ikke herske tvivl om, at vi gør, hvad der skal til for at forebygge antibiotikaresistens.«

Tetracyklin bruges særligt til at behandle smågrises diarré, når de bliver fravænnet die. Handlingsplanen mod svineudgaven af den resistente stafylokok MRSA kræver en halvering af forbruget af netop tetracyklin i staldene, men sidste år steg det.